Nua è Giachen Maissen?
Il pli renumà macho rumantsch è sparì

Da Claudia Cadruvi/ANR

Il pli enconuschent macho rumantsch è sparì. Da Müstair enfin Curaglia aveva el admiraturas. Bleras dunnas, era da quellas pli passadas da 36 onns, avevan abunà la gasetta giuvna “Punts” be pervi dad el. Dapi in onn cumparan sias brevs dentant betg pli en la gasetta da la giuventetgna rumantscha. Igl è da temair che Giachen Maissen, mecanist d’autos, è sa disgrazià en la curva da Lumneins. U è el forsa daventà l’unfrenda d’ina blondina tudestga? Era la polizia gioga ina rolla diffusa. Per la Rumantschia muntass la mort da Giachen Maissen ina sperdita sensibla. Ils texts marcants da Giachen Maissen (guarda en la stgaffa sut) cumprovan sias capacitads.

Il 1999 è Giachen Maissen vegnì arrestà en la regiun da Rabius en la Surselva. Sco usità è el ì bler memia spert cun ses Golf GTI. Il film “Giachen Maissen, ina foll gaila caussa”, producì da Movie Encarden, documentescha quest fatg. Tuttina figurescha il pli eroic automobilist grischun betg en las actas da la polizia chantunala.

I saja pussaivel ch’in Giachen Maissen haja ina giada sesì giu in chasti. Oz saja el dentant betg pli praschunier, hai num uffizialmain. Retschertgas supplementaras han cumprovà quai. Ni a Realta ni en il Sennhof datti in praschunier che sumegliass Giachen Maissen. Era sche las decleranzas da la polizia èn vardaivlas, han ins il sentiment ch’il num Giachen Maissen evocheschia tschertas malsegirezzas tar las autoritads. I para dad esser in tartuffel chaud. E nagin less sa brischar la detta.

Giachen Maissen è en sasez il prototip d’in macho. Tuttina grategi ad el d’acquistar il cor da quasi mintga dunna. El na dovra gnanca cumparair sez. I tanscha da leger duas u trais da sias lingias ed en la regiun da la schanuglia feminina cumenza la musculatura a sa schluccar e daventa nuncontrollabla (quai vul dir ins sto seser giu). Daco quest fenomen?

Ins na po betg inculpar Maissen ch’el fetschia quai cun nauscha intenziun. Igl è plitost sia natira. Entant che blers umens en nossa civilisaziun han emprendì da zuppentar ils reflexs masculins, ha Giachen Maissen naginas retegnientschas da laschar valair ch’el patratga be vi dad autos e femnas. Probabel è gist quai sia fermezza che s’exprima lura era en la qualitad litterara da ses texts.

Maissen sez avess probabel tschertas difficultads d’identificaziun, sch’ins numnass el in litterat rumantsch. Quest aspect po dentant esser impurtant en connex cun sia scumparsa. Persunas, ch’enconuschan bain las relaziuns tar ils scripturs rumantschs, san da raquintar: 
”Ins ha impedì il 1998 cun success che Giachen Maissen obtegna in renum internaziunal.” Quai onn è stà la fiera da cudeschs a Frankfurt. La Svizra era giast d’onur.

La cumissiun, che aveva da concepir placats, aveva chattà in dals citats pregnants da Giachen Maissen en l’internet. Immediat era la cumissiun fieu e flomma ed ha vulì stampar il citat sin ils placats. Tschertas corifeas rumantschas han il davos mument anc impedì quai. Considerond quest fatg sa tschenta automaticamain la dumonda: È Giachen Maissen daventà l’unfrenda d’ina conspiraziun da scripturs rumantschs ch’eran schiglius sin ses talents e sias admiraturas. 

Buccas nauschas pretendan era che Giachen Maissen saja be ina copia da Harry Hasler. Quai cunzunt perquai che Giachen Maissen scheva savens “Sche ti sas tgei ch’jeu manegel (en rumantsch grischun: Sche ti sas tge ch’jau manegel)”. Questa expressiun n’è dentant betg ina invenziun ni da Hasler ni da Maissen. Ella vegn duvrada sin l’entir mund da tut ils machos en tut las linguas. Quai era gia avant la globalisaziun uschia.

Maissen haja dentant ina giada menziunà ch’el saja parent cun Hasler – davart da sia mamma.

Bleras femnas che han gì da far cun Giachen Maissen pon cumprovar la singularitad dal macho sursilvan. Ad in scharm uschè criv na possia nagina resister, vegn adina puspè repetì. Ina tala natira po prosperar be en las Alps. Insatge sumegliant na chatt’ins strusch pli sin quest mund.

Perquai datti tschantschas ch’il giuven mecanist d’autos saja crudà en ils latschs d’ina blondina tudestga. Quai fiss ina greva frida per la schlattaina feminina rumantscha. Ma giuvnas dunnas dal fatg, che han enconuschì pli datiers il mecanist d’autos, sincereschan unisono: “Ina blondina tudestga n’avess mai pudì tiers quel là.” Damai ch’ins chatta nagliur restanzas dal GTI cotschen, è sia scumparsa fitg misteriusa. La curva da Lumneins saja adina stada il tschancun da via preferì dal giuvenot. Là saja el ì cun ses GTI als cunfins da las pussaivladads fisicas e mentalas. El enconuschevi las forzas da ses vehichel e mintga rusna en il catram. Che Maissen n’avess betg tegnì a mastergn ses vehichel è perquai exclus.

Tuttina èsi pussaivel che Maissen è sa disgrazià en la curva da Lumneins. Numnadamain tras l’intervenziun da terzas persunas. Ch’ins na chatta nagliur tocca da ses auto u parts dal corp è evident. Quels che han vulì liquidar Maissen, han laschà svanir ils fastizs per evitar ch’ins dovria las restanzas sco reliquias.

Mussar si che Maissen è daventà l’unfrenda d’in malfatg, vegn ad esser fitg grev, forsa schizunt nunpussaivel. Decisiv n’è quai dentant betg. Impurtant è da savair: Giachen Maissen è stà tranter nus. El è gia oz ina legenda – e daventa forsa anc in martir. Ed i fiss nairas uras da far ad el in monument. En granit. Per adina. Sur la curva da Lumneins. En il sochel l’inscripziun: “Engraziel!” Sura: Giachen Maissen e ses GTI.

«Ina gaila sgneppa sper mei»
Qualitads d’ina persuna vegnan renconuschidas savens pir cura ch’ella n’è betg pli. Che Giachen Maissen è mort n’è betg segir. Sia scumparsa dat en mintga cas impuls ad in discurs davart la qualitad litterara da sias brevs en la gasetta giuvna “Punts”. Ina ediziun cumplessiva cun tut ils texts da Giachen Maissen dess probabel in bestseller rumantsch. Ma mintgin duai giuditgar sez. Tar ils suandants texts, sa tracti per cas da la versiun originala sursilvana.

“Si e naven 
cun Giachen Maissen, 26, mecanist d’autos Hei mann! Si e naven! Schar hocca la lavur! Seser en il GTI! Cun ina gaila sgneppa sper tei – e duas aunc pli scharfas davos! Far il düsen sur il pass! E folla hana giul Tessin! Rrragazze tut a dubel! Mann, ei quei gail! In’orgla suenter l’autra! Schmetrunas sco cuolms! E turnar ensi suenter duas jamnas! Sil pli baul! Blancs! Plaite! Buca rap pli sil conto! Schaisse! Crah cul schef! Tratg giu dalla paga! Far sururas! Alufelgas e spoiler adia! Mann, foll schaisse! Aber… Gail eis ei tuttina stau, gliez ditsch jeu – il Giachen Maissen – sco expert, sche ti sas tgei ch’jeu manegel!” (cumparì en “Punts” nr. 60, il matg 1999)

“El ei puspei cheu
Giachen “powerman” Maissen, 26, mecanist d’autos cun ina gailira contribuziun Hei mann, sche ti has buca power eis in tgil giun plaun, mann! Aber foll, hei! Mo in pèr exempels, mann! Power el motor, epi san tschels magliar puorla! Power en las combas, epi eis il king dil carving! Power en la bratscha, epi gudognas mintga schlegarai! Power el tgau, epi sas far il 
tunen tiu auto, senza ch’ils bulls sefetschien en! Power en las caultschas, epi eis il supercasanova naven da dem la Surselva entochen sum! (Il recept ei numnadamein buca viagra, mobein mel d’aviuls, mann, sche ti sas tgei che jeu manegel!) P.S. Sche quei huora sechel che ha giu parcau ils 27 da fevrer 1999 siu schaiss Ford Escort RS 2000 stgir-blau a Glion avon il Relax davon miu Golf GTI, havess aunc inagada la frehadad da mo vegnir en la vischinonza da mei ni da miu auto, sche sa el ir ad encurir la tocca da siu vehichel e sia atgna giun Rein, aber giu Basel lu, sch’el sa tgei che jeu manegel!”
(cumparì en “Punts”, il mars 1999)